Erik Ysland fortsetter å dominere NCF Vintercup på Zwift | Zwift | LANDEVEI.NO
/ Erik Ysland fortsetter å dominere NCF Vintercup på Zwift
Gausdal-gutten tok sin tredje strake seier på overlegent vis, mens det var uvanlig jevnt blant elitedamene i den norske Zwift-ligaen. Slik gikk sjette runde i NCF Vintercup.
onsdag 17. februar 2021. kl 23:42
DOMINERER: Onsdag kveld tok Erik Ysland sin tredje strake seier i NCF Vintercup, denne gang med 25 poengs margin til neste rytter. Foto: Tina Ysland/Zwift
Onsdagens 36 kilometer lange nærmest padde flate rittet i NCF Vintercup var lagt til Zwifts digitale versjon av Champs Elysées, der det ble syklet fem runder med fem innlagte spurter samt godt med poeng på målstreken.
Erik Ysland tok samtlige av mellomspurtene, gikk i mål med 60 poeng, og vant rittet med 25 poengs margin til neste rytter på resultatlista. Per-Johnny Døving, som var førstemann over mål på kveldens runde i NCF Vintercup, ble nummer to ettersom det er totalt antall poeng samlet mellom start og mål som avgjør rekkefølgen på resultatlista.
– Ysland er på et annet nivå enn oss andre, men jeg satt greit med i dag og sparte meg til målspurten. Jeg lykkes bra med det, er godt fornøyd med andreplassen, sier Døving.
Døving fikk totalt 35 poeng for runden, og samtlige av dem ble tildelt for å vinne målspurten.
Det er for øvrig andre gang Døving er førstemann over mål i NCF-cupen denne vinteren. Men forrige gang han vant målspurten ble han disket fordi han hadde glemt å sette på dual recording, eller dobbelt-registrering av watt og verdier, slik reglene krever for ryttere i de øverste divisjonene.
1. Erik Ysland, Gausdal SK, 45:56, 60 poeng
2. Per-Johnny Døving, Kjekkas/Team X, 45:55, -0.102 sekunder, 35 poeng
3. Stian Lersveen, DBR, 45:56, +0.620 sekunder, 34 poeng
Etter seks av åtte runder i NCF Vintercup leder Stian Lersveen. Han står med 168 poeng, mens Ysland ligger på andreplass med 154 poeng.
Uvanlig jevnt i dameklassen
Blant elitedamene tok Veronica Kristiansen i Zwift Vikings Valkyrie sin andre seier i NCF Vintercup denne sesongen. Hun var inne hårfint foran Valkyrie-kollega Trude Solvang, mens Hilde Rong fra TBR Racong ble nummer tre.
– Vi var et samlet felt så og si hele rittet, og det var poengene på mellomspurtene som avgjode. Men jeg klarte akkurat å samle nok poeng til at det gikk i min favør, sier Kristiansen til Landevei etter rittet.
Kristiansen øker dermed sin sammenlagtledelse i NCF Vintercup. Hun står nå med to seiere, en andreplass, tre tredjeplasser og totalt 184 poeng. Charlotte Aasland, også hun fra Zwift Vikings/Valkyrie, ligger på andreplass sammenlagt med 158 poeng.
1. Veronica Kristiansen, Vikings/Valkyrie, 55:36, 49 poeng
2. Trude Solvang, Vikings/Valkyrie, 55:36, +0.152 sekunder, 46 poeng
3. Hilde Rong, TBR Racing, 57:15, 46 poeng
NCF Vintercup tar nå en pause på fire uker for å gi plass til den nye Scandinavian Cup 2021. Den felles skandinaviske ligaen er et samarbeid mellom det norske, svenske og danske sykkelforbundet. Cupen arrangeres fra 24.februar til 17. mars, og består av totalt fire ritt der de tre beste teller mot sammenlagtplasseringen i cupen. Etter at den skandinaviske cupen er avsluttet, kjøres de to siste rundene i den norske NCF Vintecup.
LEDER: Veronica Kristiansen leder NCF Vintercup 2021 på Zwift etter seks pallplasser av seks mulige så langt i vinter. Foto: Privat